CELEX: 32016D0041(01)
Language: sl
Date: 2016-11-16 00:00:00
Title: Sklep Evropske centralne banke (EU) 2017/934 z dne 16. novembra 2016 o prenosu pooblastila za odločanje o pomembnosti nadzorovanih subjektov (ECB/2016/41)

1.6.2017   
            
            
               SL
            
            
               Uradni list Evropske unije
            
            
               L 141/18
            
         SKLEP EVROPSKE CENTRALNE BANKE (EU) 2017/934
   z dne 16. novembra 2016
   o prenosu pooblastila za odločanje o pomembnosti nadzorovanih subjektov (ECB/2016/41)
   SVET EVROPSKE CENTRALNE BANKE JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (EU) št. 1024/2013 z dne 15. oktobra 2013 o prenosu posebnih nalog, ki se nanašajo na politike bonitetnega nadzora kreditnih institucij, na Evropsko centralno banko (1) in zlasti člena 6 Uredbe,
   ob upoštevanju Sklepa Evropske centralne banke (EU) 2017/933 z dne 16. novembra 2016 o splošnem okviru za prenos pooblastil za odločanje o pravnih instrumentih v zvezi z nadzorniškimi nalogami (ECB/2016/40) (2) in zlasti člena 4 Sklepa,
   ob upoštevanju naslednjega:
   
               (1)
            
            
               Člen 6(4) Uredbe (EU) št. 1024/2013 določa merila, po katerih se kreditna institucija, finančni holding ali mešani finančni holding razvrsti kot pomemben nadzorovani subjekt. Merila za določitev pomembnosti so podrobneje določena v delu IV Uredbe (EU) št. 468/2014 Evropske centralne banke (ECB/2014/17) (3).
            
         
               (2)
            
            
               V skladu s členom 39 Uredbe (EU) št. 468/2014 (ECB/2014/17) se nadzorovani subjekt šteje za pomembnega, če Evropska centralna banka (ECB) tako določi v odločitvi, naslovljeni na zadevni nadzorovani subjekt. Če je en ali več nadzorovanih subjektov del nadzorovane skupine, se v skladu s členom 40 navedene uredbe merila za določitev pomembnosti določijo na najvišji ravni konsolidacije v sodelujočih državah članicah in se vsak nadzorovani subjekt šteje za pomembnega v skladu z navedenimi merili.
            
         
               (3)
            
            
               V skladu s členom 43(3) Uredbe (EU) št. 468/2014 (ECB/2014/17) lahko ECB kadar koli po prejemu ustreznih informacij preveri, ali so merila za pomembnost izpolnjena.
            
         
               (4)
            
            
               Nove odločitve o pomembnosti bi bilo treba izključiti iz področja uporabe tega sklepa. Sprejetje spremembe odločitve o pomembnosti ne bi smelo posegati v uporabo člena 22 Uredbe (EU) št. 1024/2013 in naslova 2 dela III Uredbe (EU) št. 468/2014 (ECB/2014/17).
            
         
               (5)
            
            
               Spremembe odločitve o pomembnosti, s katero pomemben nadzorovani subjekt preneha biti razvrščen kot pomemben ali pomembna nadzorovana skupina preneha biti razvrščena kot pomembna, ne bi smeli sprejeti v obliki delegiranega sklepa, kadar temelji na členu 70 Uredbe (EU) št. 468/2014 (ECB/2014/17).
            
         
               (6)
            
            
               ECB mora kot pristojni organ za vse pomembne nadzorovane subjekte v enotnem mehanizmu nadzora vsako leto sprejeti veliko odločitev, s katerimi spremeni obstoječe odločitve o pomembnosti. Da se njenim organom odločanja omogoči delovanje, je treba sprejeti sklep o prenosu pooblastila v zvezi s sprejemanjem odločitev o spremembi odločitev o pomembnosti. Sodišče Evropske unije je potrdilo, da je prenos pooblastil potreben za to, da se instituciji, ki mora sprejeti veliko odločitev, omogoči opravljanje njenih nalog. Podobno je Sodišče Evropske unije potrdilo, da je nujnost zagotavljanja sposobnosti delovanja organa odločanja načelo, ki ga vsebuje vsak institucionalni sistem (4). Da se olajša postopek sprejemanja odločitev, ki se nanaša na sprejemanje sprememb odločitev o pomembnosti, je potreben sklep o prenosu pooblastila.
            
         
               (7)
            
            
               Prenos pooblastil za odločanje bi moral biti omejen in sorazmeren ter bi moral temeljiti na predpisanih merilih. Odločitve o pomembnosti nadzorovanih skupin vsebujejo seznam subjektov, ki so vključeni v okvir pomembne nadzorovane skupine, ta predpisana merila pa bi se morala nanašati na spremembo sestave pomembne nadzorovane skupine ali spremembo imena pomembnega nadzorovanega subjekta, ki bi morala biti utemeljena in spoštovati načelo sorazmernosti.
            
         
               (8)
            
            
               Sklep (EU) 2017/933 (ECB/2016/40) pojasnjuje postopek, ki ga je treba uporabiti pri sprejemanju posameznih nadzorniških odločitev, in določa, na katere osebe se lahko prenesejo pooblastila za odločanje. Navedeni sklep ne vpliva na izvajanje nadzorniških nalog ECB in ne posega v pristojnost Nadzornega odbora, da Svetu ECB predlaga dokončne osnutke odločitev.
            
         
               (9)
            
            
               Kadar merila za sprejetje delegiranega sklepa, kakor so določena v tem sklepu, niso izpolnjena, bi bilo treba spremembe odločitve o pomembnosti sprejeti v skladu s postopkom z neugovarjanjem, ki je določen v členu 26(8) Uredbe (EU) št. 1024/2013 in členu 13g Sklepa ECB/2004/2 (5). Ta sklep ne bi smel vplivati na izvajanje nadzorniških nalog ECB in ne bi smel posegati v pristojnost Nadzornega odbora, da Svetu ECB predlaga dokončne osnutke odločitev.
            
         
               (10)
            
            
               Nadzorniške odločitve ECB so lahko predmet upravnega pregleda v skladu s členom 24 Uredbe (EU) št. 1024/2013 in Sklepom ECB/2014/16 (6). V primeru takega upravnega pregleda bi moral Nadzorni odbor upoštevati mnenje Upravnega odbora za pregled in predložiti nov osnutek odločitve Svetu ECB za sprejetje po postopku z neugovarjanjem –
            
         SPREJEL NASLEDNJI SKLEP:
   Člen 1
   Opredelitev pojmov
   V tem sklepu se uporabljajo naslednje opredelitve pojmov:
   
               1.
            
            
               „sprememba odločitve o pomembnosti“ pomeni odločitev, ki se sprejme na podlagi preveritve pomembnosti v skladu s členom 43(3) ali 52(1) Uredbe (EU) št. 468/2014 (ECB/2014/17) in s katero se spremeni ali razveljavi odločitev ECB, s katero je bil nadzorovani subjekt razvrščen kot pomemben ali je bila nadzorovana skupina razvrščena kot pomembna za namene člena 6(4) Uredbe (EU) št. 1024/2013;
            
         
               2.
            
            
               „sodelujoča država članica“ pomeni sodelujočo državo članico, kakor je opredeljena v točki 1 člena 2 Uredbe (EU) št. 1024/2013;
            
         
               3.
            
            
               „pomemben nadzorovani subjekt“ pomeni pomemben nadzorovani subjekt, kakor je opredeljen v točki 16 člena 2 Uredbe (EU) št. 468/2014 (ECB/2014/17);
            
         
               4.
            
            
               „nadzorovani subjekt“ pomeni nadzorovani subjekt, kakor je opredeljen v točki 20 člena 2 Uredbe (EU) št. 468/2014 (ECB/2014/17);
            
         
               5.
            
            
               „nadzorovana skupina“ pomeni nadzorovano skupino, kakor je opredeljena v točki 21 člena 2 Uredbe (EU) št. 468/2014 (ECB/2014/17);
            
         
               6.
            
            
               „pomembna nadzorovana skupina“ pomeni pomembno nadzorovano skupino, kakor je opredeljena v točki 22 člena 2 Uredbe (EU) št. 468/2014 (ECB/2014/17);
            
         
               7.
            
            
               „delegirani sklep“ pomeni sklep, ki se sprejme na podlagi prenosa pooblastil Sveta ECB v skladu s Sklepom (EU) 2017/933 (ECB/2016/40);
            
         
               8.
            
            
               „vodje delovnih enot“ pomenijo vodje delovnih enot v ECB, na katere se prenese pooblastilo za sprejetje sprememb odločitev o pomembnosti.
            
         Člen 2
   Prenos pooblastila za spremembe odločitev o pomembnosti
   1.   Svet ECB v skladu s členom 4 Sklepa (EU) 2017/933 (ECB/2016/40) prenaša pooblastilo za sprejetje sprememb odločitev o pomembnosti na vodje delovnih enot, ki jih imenuje Izvršilni odbor v skladu s členom 5 navedenega sklepa.
   2.   Sprememba odločitve o pomembnosti se sprejme v obliki delegiranega sklepa samo, če so izpolnjena merila za sprejetje delegiranih sklepov, določena v členu 3.
   Člen 3
   Merila za sprejetje delegiranih sklepov
   1.   Sprememba odločitve o pomembnosti, s katero se nadzorovani subjekt razvrsti kot pomemben v pomembni nadzorovani skupini, se sprejme v obliki delegiranega sklepa, kadar so za pomembno nadzorovano skupino še naprej izpolnjena merila za določitev pomembnosti na najvišji ravni konsolidacije v sodelujočih državah članicah v skladu z določbami dela IV Uredbe (EU) št. 468/2014 (ECB/2014/17).
   2.   Sprememba odločitve o pomembnosti, s katero nadzorovani subjekt preneha biti razvrščen kot pomemben v pomembni nadzorovani skupini, se sprejme v obliki delegiranega sklepa, kadar so za pomembno nadzorovano skupino še naprej izpolnjena merila za določitev pomembnosti na najvišji ravni konsolidacije v sodelujočih državah članicah v skladu z določbami dela IV Uredbe (EU) št. 468/2014 (ECB/2014/17), čeprav nadzorovani subjekt ni več del te skupine.
   3.   Sprememba odločitve o pomembnosti, s katero pomemben nadzorovani subjekt preneha biti razvrščen kot pomemben ali pomembna nadzorovana skupina preneha biti razvrščena kot pomembna, se sprejme v obliki delegiranega sklepa samo, kadar niso več izpolnjena merila za določitev pomembnosti na najvišji ravni konsolidacije v sodelujočih državah članicah v skladu z določbami dela IV Uredbe (EU) št. 468/2014 (ECB/2014/17).
   4.   Sprememba odločitve o pomembnosti, s katero se spremeni ime pomembnega nadzorovanega subjekta, se sprejme v obliki delegiranega sklepa, kadar ECB ni prejela dodatnih informacij, ki so pomembne za razvrstitev nadzorovanega subjekta.
   5.   Sprememba odločitve o pomembnosti se ne sprejme v obliki delegiranega sklepa, kadar je bil zadevni nadzorovani subjekt razvrščen kot pomemben ali je bila zadevna nadzorovana skupina razvrščena kot pomembna v skladu s členom 59 Uredbe (EU) št. 468/2014 (ECB/2014/17).
   6.   Sprememba odločitve o pomembnosti se ne sprejme v obliki delegiranega sklepa, če ECB prejme pisno stališče, s katerim se izpodbija razvrstitev nadzorovanega subjekta kot pomembnega ali manj pomembnega.
   Člen 4
   Začetek veljavnosti
   Ta sklep začne veljati dvajseti dan po objavi v Uradnem listu Evropske unije.
   
      V Frankfurtu na Majni, 16. novembra 2016
      
         
            Predsednik ECB
         
         Mario DRAGHI
      
   
   
      (1)  UL L 287, 29.10.2013, str. 63.
   
      (2)  Glej stran 14 tega Uradnega lista.
   
      (3)  Uredba (EU) št. 468/2014 Evropske centralne banke z dne 16. aprila 2014 o vzpostavitvi okvira za sodelovanje znotraj enotnega mehanizma nadzora med Evropsko centralno banko in pristojnimi nacionalnimi organi ter z imenovanimi nacionalnimi organi (okvirna uredba o EMN) (ECB/2014/17) (UL L 141, 14.5.2014, str. 1).
   
      (4)  Sodba Sodišča z dne 23. septembra 1986, AKZO Chemie BV in AKZO Chemie UK Ltd proti Komisiji, 5/85, ECLI:EU:C:1986:328, točka 37, in sodba Sodišča z dne 26. maja 2005, Carmine Salvatore Tralli proti ECB, C-301/02 P, ECLI:EU:C:2005:306, točka 59.
   
      (5)  Sklep ECB/2004/2 z dne 19. februarja 2004 o sprejetju Poslovnika Evropske centralne banke (UL L 80, 18.3.2004, str. 33).
   
      (6)  Sklep ECB/2014/16 z dne 14. aprila 2014 o ustanovitvi Upravnega odbora za pregled in določitvi njegovih pravil za delovanje (UL L 175, 14.6.2014, str. 47).